

জাতীয় মানবাধিকার কমিশন

বিটিএমসি ভবন (৯ম তলা), ৭-৯ কারওয়ান বাজার, ঢাকা-১২১৫

ইমেইলঃ info@nhrc.org.bd; হেল্পলাইনঃ ১৬১০৮

**স্মারকঃ ৫৫.১২.০০০০.১০৪.১৮.০০৫.২৪-০২                                  তারিখঃ ১২ নভেম্বর, ২০২৪**

**সংবাদ বিজ্ঞপ্তিঃ
জাতীয় মানবাধিকার কমিশন আইন ২০০৯ সংশোধন প্রস্তাব
লেজিসলেটিভ ও সংসদ বিষয়ক বিভাগে প্রেরণ করা হয়েছে**

গত ০১ অক্টোবর ২০২৪ তারিখ অনুষ্ঠিত ৬ষ্ঠ কমিশনের ১১১ তম কমিশন সভার সিদ্ধান্ত অনুযায়ী মানবাধিকার সুরক্ষা ও উন্নয়নে জাতীয় প্রতিষ্ঠানসমূহের মানদণ্ড সম্পর্কিত নীতিমালার (প্যারিস নীতিমালা) আলোকে মানবাধিকার লঙ্ঘনের যেকোনো ঘটনা তদন্ত ও প্রতিকারের লক্ষ্যে জাতীয় মানবাধিকার কমিশন আইন ২০০৯ এর বিভিন্ন ধারা/উপধারা সংশোধনের প্রস্তাবনা পরবর্তী প্রয়োজনীয় ব্যবস্থা গ্রহণের জন্য লেজিসলেটিভ ও সংসদ বিষয়ক বিভাগে প্রেরণ করা হয়েছে। শৃঙ্খলা বাহিনীর বিরুদ্ধে সরাসরি তদন্ত করার এখতিয়ার প্রাপ্তির লক্ষ্যে আইনের ১৮ ধারা বিলুপ্তি, ৭ (১) ধারাতে কমিশনের চেয়ারপারসন ও কমিশনারদের নিয়োগের জন্য বাছাই কমিটি ০৭ সদস্যের স্থলে ০৯ সদস্য সমন্বয়ে গঠন, এক্ষেত্রে বাংলাদেশের প্রধান বিচারপতি কর্তৃক মনোনীত হাইকোর্ট বিভাগের একজন বিচারক এবং সুশীল সমাজের একজন প্রতিনিধি যিনি স্পিকার কর্তৃক মনোনীত হবেন এমন দুজন সদস্যকেও বাছাই কমিটিতে রাখার বিষয়ে সুপারিশ করা হয়েছে। এছাড়াও, কমিশনের সমন জারির পরও যদি কোন ব্যক্তি কমিশনের সম্মুখে হাজির না হয়, তাহলে উক্ত ব্যক্তিকে কমিশনের সম্মুখে হাজির করার লক্ষ্যে কমিশন জামিনযোগ্য সাক্ষীর গ্রেফতারি পরোয়ানা ইস্যু করার ক্ষমতাসহ বেশ কিছু প্রস্তাবনা প্রেরণ করা হয়েছে।

উল্লেখ্য যে, গত ০৩ সেপ্টেম্বর ২০২৩ তারিখ অনুষ্ঠিত ১০৪ তম কমিশন সভার সিদ্ধান্ত অনুযায়ী জাতীয় মানবাধিকার কমিশন আইন ২০০৯ এর সংশোধনের লক্ষ্যে একটি কমিটি গঠন করা হয়। কমিটি সংশোধনী প্রস্তাবসমূহের খসড়া প্রণয়ন করে যা গত ০১ অক্টোবর কমিশন সভায় অনুমোদন করা হয়। কমিশন সভার অনুমোদনক্রমে পরবর্তী প্রয়োজনীয় ব্যবস্থা গ্রহণের জন্য অদ্য ১২ নভেম্বর ২০২৪ তারিখ লেজিসলেটিভ ও সংসদ বিষয়ক বিভাগে প্রেরণ করা হয়েছে।

**জাতীয় মানবাধিকার কমিশন**